Document ID: 32008D0377

KOMISSION PÄÄTÖS,
tehty 8 päivänä toukokuuta 2008,
Slovakiassa esiintyvän klassisen sikaruton vastaisista tietyistä suojatoimenpiteistä
(tiedoksiannettu numerolla K(2008) 1765)
(ETA:n kannalta merkityksellinen teksti)
(2008/377/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan
sekä katsoo seuraavaa:
(1)
Slovakiassa on ilmennyt klassisen sikaruton taudinpurkauksia.
(2)
Elävien sikojen ja tiettyjen sioista saatujen tuotteiden kaupan vuoksi kyseiset taudinpurkaukset muodostavat uhan muiden jäsenvaltioiden karjalle.
(3)
Slovakia on toteuttanut toimenpiteitä yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (2) mukaisesti.
(4)
Slovakiassa ilmenevän klassisen sikaruton vastaisista väliaikaisista suojatoimenpiteistä 14 päivänä huhtikuuta 2008 tehty komission päätös 2008/303/EY (3) hyväksyttiin, jotta vahvistettaisiin Slovakian direktiivin 2001/89/EY nojalla toteuttamia toimenpiteitä.
(5)
Eläinten terveyttä koskevista toimenpiteistä klassisen sikaruton torjumiseksi eräissä jäsenvaltioissa 24 päivänä marraskuuta 2006 tehty komission päätös 2006/805/EY (4) hyväksyttiin asianomaisissa jäsenvaltioissa luonnonvaraisissa sioissa esiintyneiden klassisen sikaruton taudinpurkausten vuoksi. Kyseisten toimenpiteiden soveltamista olisi jatkettava Slovakiassa.
(6)
Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetussa neuvoston direktiivissä 64/432/ETY (5) säädetään elävien sikojen kaupassa sovellettavista eläinten terveyttä ja todistuksia koskevista vaatimuksista.
(7)
Eläinten terveyttä koskevista vaatimuksista yhteisön sisäisessä siansukuisten kotieläinten siemennesteen kaupassa ja tuonnissa 26 päivänä kesäkuuta 1990 annetussa neuvoston direktiivissä 90/429/ETY (6) säädetään sian siemennesteen kaupassa sovellettavista eläinten terveyttä ja todistuksia koskevista vaatimuksista.
(8)
Todistusmallin vahvistamisesta sikojen munasolujen ja alkioiden yhteisön sisäistä kauppaa varten 9 päivänä marraskuuta 1995 tehdyssä komission päätöksessä 95/483/EY (7) säädetään sikojen munasolujen ja alkioiden kaupassa sovellettavista eläinten terveyttä ja todistuksia koskevista vaatimuksista.
(9)
Klassisen sikaruton toteamisessa käytettäviä diagnostisia menettelyjä, näytteenottomenetelmiä ja laboratoriotestien tulosten arviointikriteereitä koskevan taudinmäärityskäsikirjan hyväksymisestä 1 päivänä helmikuuta 2002 tehdyssä komission päätöksessä 2002/106/EY (8) säädetään riskiin mukautetuista valvontamenettelyistä.
(10)
Slovakian toimittamien tietojen perusteella näyttää siltä, että klassinen sikarutto on saattanut jo levitä karjoihin kyseisen jäsenvaltion useilla alueilla ennen taudinpurkausten havaitsemista. Asianmukaiset tutkimukset uusien tartuntojen jäljittämiseksi, vahvistamiseksi tai kumoamiseksi vaativat riittävän ajan taudin luonteesta johtuen. Sen vuoksi on aiheellista tarkastella uudelleen klassiseen sikaruttoon liittyviä suojatoimenpiteitä Slovakiassa. Näiden varotoimenpiteiden yhteydessä on erityisesti myös aiheellista täsmentää, missä tapauksissa ja millä edellytyksillä voidaan sallia sikojen kuljetukset jäsenvaltioihin ja Slovakian alueella, jotta estetään taudin leviäminen.
(11)
Päätös 2008/303/EY olisi sen vuoksi kumottava.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä säädettyjä toimenpiteitä sovelletaan rajoittamatta toimenpiteitä, joista säädetään
a)
direktiivissä 2001/89/EY ja erityisesti sen 9, 10 ja 11 artiklassa;
b)
päätöksessä 2006/805/EY.
2 artikla
Slovakian on varmistettava, että toisiin jäsenvaltioihin ja kolmansiin maihin lähetetään ainoastaan sellaisia sikoja, jotka
a)
tulevat liitteessä lueteltujen alueiden ulkopuolella sijaitsevalta tilalta ja
b)
ovat olleet alkuperätilalla vähintään 45 päivää ennen lastausta tai, jos ne ovat alle 45 päivän ikäisiä, syntymästään asti ja
c)
tulevat tilalta, jonne ei ole tuotu eläviä sikoja kyseisten sikojen lähettämistä välittömästi edeltäneiden 45 päivän aikana.
3 artikla
1. Slovakian on varmistettava, että sikojen siemennestettä lähetetään toisiin jäsenvaltioihin ja kolmansiin maihin ainoastaan, jos se on peräisin karjuista, joita on pidetty direktiivin 90/429/ETY 3 artiklan a alakohdassa tarkoitetulla, liitteessä lueteltujen alueiden ulkopuolella sijaitsevalla keinosiemennysasemalla.
2. Slovakian on varmistettava, että sikojen munasoluja ja alkioita lähetetään toisiin jäsenvaltioihin ja kolmansiin maihin ainoastaan, jos ne ovat peräisin liitteessä lueteltujen alueiden ulkopuolella sijaitsevalla tilalla pidetyistä sioista.
4 artikla
1. Slovakian on varmistettava, että
a)
sikoja ei kuljeteta liitteessä luetelluilla alueilla sijaitsevilta sikatiloilta eikä kyseisillä alueilla sijaitseville sikatiloille;
b)
sikojen kuljettaminen teurastettaviksi liitteessä lueteltujen alueiden ulkopuolella sijaitsevilta tiloilta kyseisillä alueilla sijaitseviin teurastamoihin ja sikojen kauttakuljetus kyseisten alueiden läpi sallitaan ainoastaan
i)
pääteitä tai rautateitä pitkin ja
ii)
toimivaltaisten viranomaisten antamien yksityiskohtaisten ohjeiden mukaisesti, jotta kyseiset siat eivät kuljetuksen aikana pääse suoraan eivätkä välillisesti kosketuksiin muiden sikojen kanssa.
2. Poiketen siitä, mitä 1 kohdan a alakohdassa säädetään, toimivaltaiset viranomaiset voivat sallia sikojen kuljettamisen liitteessä luetelluilla alueilla sijaitsevalta tilalta
a)
suoraan liitteessä luetelluilla alueilla sijaitsevaan teurastamoon välitöntä teurastusta varten;
b)
kyseisillä alueilla sijaitsevalle tilalle, edellyttäen että siat ovat olleet vähintään 45 päivän ajan tai, jos ne ovat alle 45 päivän ikäisiä, syntymästään asti alkuperätilalla,
i)
joka ei ole vastaanottanut eläviä sikoja kyseisten sikojen lähettämistä välittömästi edeltäneiden 45 päivän aikana ja
ii)
jolla on suoritettu päätöksen 2002/106/EY liitteessä olevan IV luvun D kohdan 2 alakohdan mukaiset kliiniset tutkimukset, joista on saatu negatiiviset tulokset.
3. Poiketen siitä, mitä 1 kohdan a alakohdassa säädetään, toimivaltaiset viranomaiset voivat sallia sikojen kuljettamisen liitteessä luetelluilla alueilla sijaitsevalta tilalta
a)
suoraan teurastamoon, jonka toimivaltainen viranomainen on nimennyt tähän tarkoitukseen ja joka sijaitsee Slovakiassa liitteessä lueteltujen alueiden ulkopuolella, edellyttäen että siat ovat olleet vähintään 45 päivää tai, jos ne ovat alle 45 päivän ikäisiä, syntymästään asti yhdellä alkuperätilalla,
i)
joka ei ole vastaanottanut eläviä sikoja kyseisten sikojen lähettämistä välittömästi edeltäneiden 45 päivän aikana ja
ii)
jolla on suoritettu päätöksen 2002/106/EY liitteessä olevan IV luvun D kohdan 2 alakohdan mukaiset kliiniset tutkimukset, joista on saatu negatiiviset tulokset;
b)
tilalle, joka sijaitsee Slovakiassa liitteessä lueteltujen alueiden ulkopuolella, edellyttäen että siat ovat olleet vähintään 45 päivää tai, jos ne ovat alle 45 päivän ikäisiä, syntymästään asti yhdellä alkuperätilalla,
i)
joka ei ole vastaanottanut eläviä sikoja kyseisten sikojen lähettämistä välittömästi edeltäneiden 45 päivän aikana;
ii)
jolla on suoritettu päätöksen 2002/106/EY liitteessä olevan IV luvun D kohdan 2 alakohdan mukaiset kliiniset tutkimukset, joista on saatu negatiiviset tulokset; ja
iii)
jolla kyseisessä liitteessä olevan IV luvun D kohdan 4 alakohdan mukaisesti otetuista näytteistä on saatu negatiiviset tulokset.
5 artikla
Slovakian on varmistettava, että
a)
direktiivissä 64/432/ETY säädetyssä terveystodistuksessa, joka seuraa Slovakiasta lähetettävien sikojen mukana, on oltava seuraava maininta:
”Eläimet ovat Slovakiassa esiintyvän klassisen sikaruton vastaisista tietyistä suojatoimenpiteistä 8 päivänä toukokuuta 2008 tehdyn komission päätöksen K(2008) 1765 mukaisia.”
b)
direktiivissä 90/429/ETY säädetyssä terveystodistuksessa, joka seuraa Slovakiasta lähetettävän siitoskarjujen siemennesteen mukana, on oltava seuraava maininta:
”Siemenneste on Slovakiassa esiintyvän klassisen sikaruton vastaisista tietyistä suojatoimenpiteistä 8 päivänä toukokuuta 2008 tehdyn komission päätöksen K(2008) 1765 mukaista.”
c)
päätöksessä 95/483/EY säädetyssä terveystodistuksessa, joka seuraa Slovakiasta lähetettävien sikojen alkioiden ja munasolujen mukana, on oltava seuraava maininta:
”Munasolut/alkiot (tarpeeton yliviivataan) ovat Slovakiassa esiintyvän klassisen sikaruton vastaisista tietyistä suojatoimenpiteistä 8 päivänä toukokuuta 2008 tehdyn komission päätöksen K(2008) 1765 mukaisia.”
6 artikla
Slovakian on varmistettava, että
a)
ajoneuvot, joita on käytetty sikojen kuljetuksiin liitteessä luetelluilla alueilla tai joita on käytetty kyseisten sikojen kuljetukseen teurastamoon tai jotka ovat saapuneet sikoja pitävälle tilalle, joka sijaitsee liitteessä luetelluilla alueilla, puhdistetaan ja desinfioidaan jokaisen kuljetuksen jälkeen;
b)
liikenteenharjoittaja esittää toimivaltaiselle eläinlääkintäviranomaiselle todisteet tällaisesta desinfioinnista.
7 artikla
Jäsenvaltioiden on muutettava kauppaan soveltamansa toimenpiteet tämän päätöksen mukaisiksi ja viipymättä tiedotettava toteutetuista toimenpiteistä sopivalla tavalla. Niiden on ilmoitettava tästä komissiolle viipymättä.
8 artikla
Kumotaan päätös 2008/303/EY.
9 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä toukokuuta 2008.

Labels: 0
3
8
6
18